Min ondersteuning om parlement te ontbindArgieffoto Opposisiepartye het Dinsdag ŉ mosie deur die Demokratiese Alliansie, om die parlement te ontbind en ŉ versoek vir ŉ vroeë verkiesing, verwerp. John Steenhuisen, hoofsweep van die DA, het gesê “malligheid” het die regerende party beset onder beheer van pres. Jacob Zuma. “Die parlement moet op die voorpunt wees die mense van Suid-Afrika te beskerm, maar om elke hoek en draai word die president voor die mense gestel, die party voor beginsels gestel, en samespanning oor ons Grondwet.” Steenhuisen voer aan die feit dat die mosie van wantroue in Zuma, wat op 8 Augustus gedebatteer is, misluk het selfs al het sommige ANC-lede hul by die opposisie geskaar, is ŉ bewys dat Zuma nie die probleem is nie, maar die regerende party. “Die ANC het die geleentheid gehad om die regte ding te doen vir ons mense en ons Grondwet en die malligheid te stop, maar nou het julle self dit geword.” ANC-LP Richard Mdakane het die mosie as “bisar” beskryf en gesê dis nóg ŉ poging deur die DA om “ondemokraties aan bewind te kom”. “Deur hierdie mosie te steun, is nie respekvol teenoor die massa wat vir die ANC gestem het nie,” het hy gesê, en bygevoeg die DA het “slegs 22% van die stemme in 2014 gewen”. “Die ANC het ŉ mandaat van 62% van Suid-Afrikaners om hierdie land te dien.” Hy het daarop gewys dat DA-leier Mmusi Maimane, wat die mosie ingedien het, nie eers self teenwoordig was tydens die debat nie, en gesê dis ŉ teken dat daar binne die DA-koukus nie ooreenstemming is nie. “Julle probeer iets druk waarmee julle self nie eers saamstem nie. As ons met ŉ geheime stemming sou stem, sou 40% van julle daarteen gestem het.” Die Ekonomiese Vryheidsvegters (EFF), die Inkatha Vryheidsparty (IVP), die National Freedom Party, die United Democratic Movement (UDM), die Vryheidsfront Plus en die African Christian Democratic Party het die DA se mosie as “irrasioneel en opportunisties” beskryf en gesê alhoewel hulle saamstem dat die land onder Zuma se beheer gely het, is die ontbinding van die parlement nie die antwoord nie. EFF-adjunk Floyd Shivambu het die DA gemaan om die regerende party toe te laat “om homself te vernietig”. “Hulle sal mekaar vernietig by die nasionale konferensie,” het hy gesê, met verwysing na die ANC se konferensie in Desember waar ŉ nuwe ANC-leierskap aangewys word. Die leier van die VF Plus het gesê die land kan eenvoudig nie nou bekostig om ŉ vroeë verkiesing te hou nie, en met beperkte hulpbronne sal die Verkiesingskommissie nie kan verseker dat die verkiesing vry en regverdig is nie. Slegs 83 LP’s het ten gunste van die mosie gestem, 229 het daarteen gestem en sewe het buite stemming gebly.